Qomt b'ħasda. Twerżiqa tkexkex dwiet ma' kullimkien. X'ġara? Nofsni rieqed imxejt bir-rogħda lejn it-tieqa ta' kamarti. Qalbi bdiet tħabbat b'ritmu mgħaġġel sew. Ma stajtx nemmen lil għajnejja. Niggist lili nnifsi biex nara kontx qed noħlom. Id-dar ta' faċċata kienet vampa waħda. F'kemm ilni ngħidlek, qbiżt it-taraġ sitta sitta biex navża lill-ġenituri – li kienu għadhom f'raqda fonda – bid-diżgrazzja li kienet qed isseħħ. Inqatgħu minn ġewwa u bilkemm riedu jemmnu. Ġrejna 'l barra qisna tliet imġienen. Ilsna tan-nar iwaħħxu riedu jibilgħu d-dar ta' Karl Vella. Karl kien għadu jgħix ma' familtu u bħali kien żagħżugħ ibigħ is-saħħa. Jien u hu konna ġejjin u sejrin id-dar ta' xulxin, u fi ftit żmien kien sar wieħed mill-akbar ħbieb tiegħi. Inġabret folla f'ħakka t'għajn, minkejja li l-lejl kien diġà daħal ġmielu. Xi nies fil-post kienu ċemplu għall-għajnuna u l-pumpiera kienu hemm f'qasir żmien. Armati sa snienhom bi slielem twal iridu jilħqu s-sħab u b'pajpijiet ħoxnin tal-ilma, il-pumpiera, bla ħela ta' ħin, bdew xogħolhom, jiġġieldu man-nirien. Ġibt għanejja wara widnejja xħin rajt is-sema sewda ta' nofsillejl tinbidel f'"nhar". Ir-riħa tinten ta' ħruq fgat kullimkien. Bdiet tinġabar folla ġmielha qisha qatgħa ħamiem fuq ponn qamħ. Ikolli ngħid li xi nies aktar joħolqu tfixkil milli għajnuna! F'dawn l-okkażjonijiet, il-konfużjoni, anki jekk tinħoloq minn nies b'intenzjoni tajba, tista' tkun perikoluża. "Fejn hu Karl? Mhux qiegħed maż-żewġ ħutu u l-ġenituri?" Bdejt infittxu qalb il-folla mdaqqsa li ħonqot it-triq. Ma kienx hemm. Imsarni niżlu f'saqajja! Kulħadd tbikkem. Paniku kbir ħakem lil kulħadd. Pumpier kuraġġuż sfida n-nirien u daħal ifittex lit-tfajjel. Il-ftit minuti li dam rajniehom eternità u tgħidx x'applaws qala' meta deher iġorr figura fuq spallejh. Il-pumpier sabu mitluf minn sensih wara li t-tifel tfixkel it-taraġ. Ħadna r-ruħ xħin rajna d-dawl ipetpet tal-ambulanza riesaq lejna. Għabbiet il-familja kollha li kellha xokk kbir fuqha u sparat lejn l-isptar. Moħħi kien f'Karl u f'familtu. L-imsejken sieħbi spiċċa f'koma u dam aktar minn ġimgħa l-isptar fl-ITU. Matul dan il-perjodu l-omm ingħatat kura psikjatrika minħabba x-xokk qawwi li sofriet. Sadanittant, il-ġenituri tiegħi ddeċidew li noffru kenn lill-vittmi sakemm id-dar tagħhom terġa' ssir abitabbli. Tabilħaqq għexna esperjenza li tbiddillek ħajtek minn lejl għal nhar. Il-familja Vella kellha tgħoddha b'waħda dakinhar għax setgħet ġiethom ferm agħar. Ma nistax inneħħi x-xena kerha li rajt dak il-lejl u mhux l-ewwel darba li tiġi tniggiżni fil-ħolm.
Dakinhar ħadt l-akbar qatgħa ta' ħajti – Yan Camilleri 11A